**Baetiscidae** er en familiegruppe av døgnfluene. De lever i ferskvann som nymfer (larve), de voksne tar ikke til seg føde og lever ikke så lenge.

Utseende
--------

Nymfene er ganske umiskjennelige, det eneste de muligens kan forveksles med er enkelte teger (men kjennes lett fra disse på haletrådene). De er korte og kraftige, hvelvede, litt pukkelryggete. Mesonotum er utviklet til et hvelvet skjold som dekker vingeknoppene og roten av bakkroppen. Dette har ofte en spiss tagg på siden. Hodet er stort og bredt, hvelvet med små fasettøyne og korte antenner. Kinnene (under fasettøynene) har en spiss tagg. Pronotum er stort og hvelvet. Beina er temmelig korte. Bakkroppen er kort og flat, roten skjult under ryggskjoldet. Trakégjellene er temmelig små og neppe synlige ovenfra. De tre haletrådene er kortere enn bakkroppen, og har frynser av lange, fine hår bortsett fra innerst. De voksne døgnfluene er brunlige på farge og har et bredt hode med små, rundede fasettøyne. Forvingene er glassklare, lange og smale, uten påfallende tverr-årer. Årenettet er ikke farget så årene er vanskelige å se. Bakvingene er brede og rundete. De har to haletråder.

Levevis
-------

Som de fleste døgnfluer lever nymfene i rennende vann. Et spesielt trekk ved denne familien er at de ikke har masse-klekkinger, flygetiden kan strekke seg over så lenge som en måned. De individuelle insektene er likevel ganske kortlivede. Et annet uvanlig trekk er at nymfene som skal kelkkes, kryper ut av vannet, gjerne opptil en meter fra vannkanten før subimago-en klekker. De tunge og fete hunnene ser ut til å være uvanlig ettertraktet mat for ørret.

Utbredelse
----------

Denne familien finnes bare i Nord-Amerika, de fleste av artene i den østlige delen.
Man kjenner én art fra baltisk rav fra eocen-tiden (Østersjøen), så familien har engang hatt en videre utbredelse.

Systematisk inndeling
---------------------

**Treliste**
* Ordenen døgnfluer (Ephemeroptera)
	+ Gruppen Pannota
		- Overfamilien Caenoidea
			* Familien Baetiscidae
				+ Slekten *Baetisca* Walsh, 1862
					- Underslekten *Fascioculus* – med stripete øyne
						* *Baetisca escambiensis* Berner, 1955
					- Underslekten *Baetisca* – øynene ikke stripete
						* *Baetisca bajkovi* Neave, 1934
						* *Baetisca becki* Schneider & Berner, 1963
						* *Baetisca berneri* Tarter & Kirchner, 1978
						* *Baetisca callosa* Traver, 1931
						* *Baetisca carolina* Traver, 1931
						* *Baetisca columbiana* Edmunds, 1960
						* *Baetisca gibbera* Berner, 1955
						* *Baetisca lacustris* McDunnough, 1932
						* *Baetisca laurentina* McDunnough, 1932
						* *Baetisca obesa* (Say, 1839)
						* *Baetisca rogersi* Berner, 1940
						* *Baetisca rubescens* Provancher, 1878
						* *Baetisca thomsenae* Traver, 1937
				+ Slekten *Balticobaetisca* Staniczek & Bechly, 2002- én fossil art fra eocen-tiden, Europa
					- *Balticobaetisca velteni* Staniczek & Bechly, 2002

Kilder
------

* Berner, L. og Pescador, M.L. (1988) The mayflies of Florida - Baetiscidae.

Eksterne lenker
---------------

* (en) *Baetiscidae* i Encyclopedia of Life Rediger på Wikidata

* (en) *Baetiscidae* i Global Biodiversity Information Facility Rediger på Wikidata

* (en) *Baetiscidae* hos Fossilworks Rediger på Wikidata

* (en) *Baetiscidae* hos ITIS Rediger på Wikidata

* (en) *Baetiscidae* hos NCBI Rediger på Wikidata
* Bilder av nymfer og voksne, fra troutnut.com
* Tree of Life - Døgnfluer, (Ephemeroptera) (engelskspråklig)
* CSIRO – Døgnfluer, (Ephemeroptera) Arkivert 9. juli 2009 hos Wayback Machine. (engelskspråklig)
* Norsk Entomologisk forening